મને રેખાબેનની વાત ધ્યાનપૂર્વક વિચારતા એમ લાગે છે કે મારા જેવા કેટલાય સાધનસંપન્ન કુટુંબની સ્ત્રીઓ સ્વતંત્રતાને નામે જો નોકરી કરવા લાગશે તો સમાજમાં બેકારી બમણી થશે. કૉલેજમાંથી ડિગ્રી લઈને બહાર નીકળતા નવયુવાનની આંખમાં કેટકેટલાય સપનાંઓ હશે….એને લગ્ન કરીને સંસાર માંડવાનો હશે….આપ કમાઈથી ભાઈ-બેનને પરણાવવાના હશે…. કદાચ કોઈ કુટુંબની આવકનો એકમાત્ર આધાર હશે…… મારા જેવા લોકો ડિગ્રી અને આવડતના જોરે કેવળ દેખાડો કરવા માટે નોકરી મેળવશે તો પછી જેને ઘર માટે સખત જરૂરિયાત છે એવા કેટલાય આશાસ્પદ યુવાનો તો રખડી જ પડશે ને ? આજકાલ આર્થિક રીતે સદ્ધર કુટુંબની મારા જેવી કેટલીયે સ્ત્રીઓ પોતાનો મોજશોખ પૂરો કરવા, સમય પસાર કરવા કે સામાજિક દરજ્જો વધારવાના હેતુથી નોકરીઓમાં જોડાય છે. પોતાનો અહં પોષવા માટે કરવામાં આવતી જૉબમાં આવા બિનજરૂરી લોકોનું પ્રમાણ સતત વધતું રહે છે. ડિગ્રીઓની સાર્થકતા એક માત્ર નોકરી મેળવવાથી થતી નથી એ વાત અક્ષરસ: સાચી લાગે છે. બેકારીનું કારણ વસ્તીવધારાની સાથે એક આ પણ હોવું જોઈએ.